Το Εφεδρικό Σώμα της Αστυνομίας Κύπρου (επίσημα: Εφεδρική Τακτική Μονάς) ήταν νόμιμο στρατιωτικό σώμα που δημιουργήθηκε με απόσπαση αστυνομικών της κυπριακής αστυνομίας, ως το αντίπαλον δέος της παραστρατιωτικής οργάνωσης, ΕΟΚΑ Β', φίλα προσκείμενο στον τότε Πρόεδρο της Κυπριακής Δημοκρατίας, Αρχιεπίσκοπο Μακάριο Γ΄. Το «Εφεδρικό Σώμα» ή απλά «Εφεδρικό» όπως αποκαλούνταν, συγκροτήθηκε με σκοπό την αναχαίτηση των ενεργειών της ΕΟΚΑ Β΄. Ο οπλισμός του σώματος προερχόταν απο την Τσεχοσλοβακία. Είχε ενεργό ρόλο στην αντιμετώπιση του Πραξικοπήματος του 1974, παράλληλα με την Αστυνομία Κύπρου και την Προεδρική Φρουρά. Το Εφεδρικό Σώμα υπήρξε από τις ισχυρότερες μορφές αντίστασης μαζί με τους λοιπούς αντιστασιακούς αστυνομικούς ή και απλούς πολίτες της Κυπριακής Δημοκρατίας κατά του Πραξικοπήματος της Χούντας των Αθηνών με χαρακτηριστικές μάχες αυτές του Προεδρικού Μεγάρου και της Αρχιεπισκοπής.